આપણામાંના મોટા ભાગના લોકો બીકણ છે. ‘હું ડરતો નથી’ એમ જલદી કહી ન દો. આપણે કદાચ આ વિષે વિચાર્યું જ ન હોય. પણ જો આપણે એના વિષે વિચારીએ તો આપણને ખ્યાલ આવશે કે બાળકથી માંડીને ઉંમરલાયક સુધીના વિશ્વના લગભગ દરેકના હ્રદયમાં બીક, કોઈ ને કોઈ પ્રકારની બીક દાંત કચકચાવતી બેઠી હોય છે. તો શું શિક્ષણનું એ કામ નથી કે દરેક વ્યક્તિને તેની બીકમાંથી છોડાવે કે જેથી તે બુદ્ધિમાન બને? આ જ વાતનું ધ્યાન આપણે આપણી શાળામાં રાખીએ છીએ – એટલે કે શિક્ષકોએ પોતે તો બીકમાંથી મુક્ત થવું જ જોઈએ. પોતાની પત્નીઓ કે પતિઓથી ડરનાર શિક્ષક-શિક્ષિકાઓ કે જેમના વિષે તેમના પાડોશીઓ વાત કરતા હોય તેઓ ભયમુક્તિની વાતો કરે એનો શો અર્થ છે ભલા?